Nuskan Sjarif

Nuskan Sjarif () adolah saurang guru jo musisi Indonesia nan mandirikan grup musik Orkes Kumbang Tjari pado tahun 1961.

Riwayat 
Pado dekade 50-an jo 60-an orkes (grup musik) nan mambaokan musik banuansa Minang sangaik disukoi dek masyarakaik Indonesia. Orkes nan paliang populer katiko itu adolah Orkes Gumarang nan pado awalnyo didirikan dek Awaluddin Djamin nan kamudian hari manjadi Kapolri. Orkes Gumarang mangalami maso kajayoan dibawah pimpinan Asbon Madjid.

Orkes Kumbang Tjari 

Nuskan adolah panyuko Orkes Gumarang, sahingga inyo pernah manawarkan lagu ciptaannyo untuak dinyanyikan dek orkes tu, namun katiko inyo manyatokan nio bagabuang, pimpinan Orkes Gumarang nan mangatahui kamampuan Nuskan manolaknyo jo manyarankannyo untuak mambuek orkes surang.

Akhianyo Nuskan Sjarif mandirikan Orkes Kumbang Tjari, jo basamo panyanyi Elly Kasim, inyo pun maraih sukses, bahkan manjadikan Elly Kasim sabagai panyanyi lagu Minang legendaris nan dikanang sampai kini.

Dalam orkes tu, inyo bamain gitar nan mampu manghasilkan suaro-suaro mirip bunyi pakakeh musik tradisional Minang sarupo saluang (suling besar), talempong, rabab jo lainnyo. Sabalumnyo Nuskan bakarajo sabagai guru.

Di kamudian hari Nuskan Sjarif dipacayo sabagai pangisi ilustrasi musik untuk film-film Indonesia. Film partamo nan digarapnyo adolah Cinta Rahasia pado tahun 1976. Kamudian balanjut jo film-film barikuiknyo, diantaronyo Mustika Ibu (1976), Liku Liku Panasnya Cinta (1976), Bungalow di Lereng Bukit (1976), Seindah Cintamu (1976), Yang Mana Yang Benar (1976), Garis Garis Hidup (1977), Gara Gara Janda Kaya (1977), Rosita (1978), jo  babarapo film lainnyo. Nuskan Sjarif, guru jo musisi badarah Pesisir Selatan ko maningga dunia di Jakarta pado 13 Februari 2007 pado umua 71 tahun.

Rujuakan

Pranala lua 

 "Kumbang Tjari"  Iramanusantara.org. Diakses 10-6-2014.
 "Teruna Ria"  Portal Resmi Provinsi DKI Jakarta. Diakses 10-6-2014.